隴西太夫人八十壽
作者：陳深
朝代：宋

paragraphs: 恒山鎮朔野，積翠凌太虛。
中有仙子宅，霞光抱雲居。
怡怡伯陽姥，八十顔猶朱。
神交殷玉女，祕字傳金書。
逍遥人間世，靜壽仙者徒。
令子返烏哺，專城綰菟符。
金章映彩服，錦障承雕輿。
前有命婦掖，後有玄孫扶。
春風溢慈幄，曉日暉慶圖。
海桃摘霞實，靈芝掇雲腴。
南山爲爾壽，北斗爲爾𣂏。
人生天壤內，菽水歡有餘。
矧茲壽且貴，身與五福俱。
厚德獲隆報，彼蒼默相孚。
詩人頌燕喜，此樂不可渝。